ועדת הכספים, כנסת 20, פרוטוקול מספר 820, 2017-09-26 12:45

משה גפני: שלום לכולם, אני פותח את הישיבה.

משה גפני: מספר פנייה לוועדה 116 עד 117 – תמיכות בענפי משק.

<מיכל גבע: הפנייה נועדה לתקצב סך של 21,799 אלפי שקל ברשות לחדשנות בגין מערך הבדיקה של הבודקים המקצועיים ברשות לחדשנות.

<מיכל גבע: עד ההקמה של הרשות לחדשנות התקציב הזה ישב בסעיף אחר, בסעיף הטיפול של משרד הכלכלה.

<מיכל גבע: בעקבות ההיפרדות העודפים האלה הועברו לסעיף הטיפול, וכעת צריך להעביר אותם לרשות לחדשנות.

משה גפני: יש לי הערה אליכם.

משה גפני: היות שמדובר על הרשות לחדשנות ומדובר על תמיכות בענפי משק, זה לא משרד מוגדר.

משה גפני: בגלל התקנון שיש לנו, צריך דברי הסבר מפורטים.

משה גפני: זה התעכב בגלל שדברי ההסבר לא היו מפורטים.

משה גפני: היות שזה לא משרד – משרד יש לו אחריות על דברי ההסבר – אני מבקש שתיקחי את זה לתשומת ליבך ולהגיד את זה למי שצריך.

משה גפני: זה התעכב שלא באשמתנו, אלא בגלל שדברי ההסבר היו דברי הסבר לא מספיקים.

משה גפני: מי בעד אישור הפניות?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: הפניות אושרו.

משה גפני: תודה רבה.

משה גפני: מס' פנייה לוועדה 157 עד 159 – רשויות פיקוח.

<דניאל מלצר: הפנייה נועדה לתקצב 23 מיליון שקלים בתקציב מינהל התכנון עבור תשלום לנפגעי אסון ורסאי, בהתאם להחלטה של ועדת תמיכות כללית.

משה גפני: מה, עד היום?

מיקי לוי: עד שזה לא הגיע לבית-המשפט זה לא נגמר.

מיקי לוי: אפשר היה לגמור את זה כבר לפני.

משה גפני: כשהיה אסון ורסאי הייתי יושב-ראש ועדת הפנים.

משה גפני: סיכמנו אז שמהר יינתנו פיצויים למשפחות.

משה גפני: למה היה צריך כל כך הרבה זמן?

<דניאל מלצר: צריך לומר שהעיכוב היה בגלל ההליכים המשפטיים.

<דניאל מלצר: לא המדינה לא העבירה.

<שגית אפיק: למה היה צריך הליך משפטי?

מיקי לוי: באותו יום הגעתי הביתה בעשר וחצי וקיבלתי טלפון.

משה גפני: היית אז מפקד המחוז?

מיקי לוי: נקראתי לבוא.

מיקי לוי: אמרתי שישלחו שתי ניידות.

מיקי לוי: אמרו לי: אתה לא מבין, יש שם צעקות, בלגאן אימים.

מיקי לוי: אני יוצא לקשר ומבין את גודל המהומה.

מיקי לוי: הוא ביקש את כל המוניות בירושלים, יש שם 600 איש.

מיקי לוי: באתי, ראיתי תקרה שנפלה על תקרה, נפלה על תקרה, מחזות אימים, צעקות של אנשים מתחת להריסות.

מיקי לוי: תגמרו את זה.

משה גפני: הפעם היחידה במהלך הדיונים שאני שקיבלתי הבטחה.

משה גפני: הייתי יושב-ראש ועדת הפנים ודנתי בעניין הזה של המשפחות.

משה גפני: זה היה נורא ואיום, הדיונים היו קשים מנשוא.

משה גפני: זה לא מוסיף כבוד.

משה גפני: את מי אתה מייצג?

<עידן הרשקוביץ: אני תקציבן ממינהל התכנון.

<עידן הרשקוביץ: כשנקבל את הכסף בעצם אנחנו משלמים את פסק הדיון.

מיקי לוי: ובזה סיימנו עם המשפחות?

<עידן הרשקוביץ: להבנתי, כן.

משה גפני: מי בעד אישור הפניות?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: הפניות אושרו.

משה גפני: פניה מס' 173 – המשרד לביטחון הפנים.

<אייל טולדו: פניה תקציבית זו נועדה לתגבר את קרן הבלאי של המשטרה בסך של 476 מיליון שקל בהרשאה להתחייב.

<אייל טולדו: קרן הבלאי של המשטרה נועדה לרכישה והחלפה של כלי רכב.

<אייל טולדו: בעקבות דוח מבקר המדינה על כמות העודפים שעברה בתקנה הזאת הוחלט להעביר אותה להרשאה להתחייב וכך למנוע העברה של עודפים עתידיים.

מיקי לוי: למה לקחתם את המזומן והעברתם את זה להרשאה להתחייב?

מיקי לוי: אם זה היה נשאר שם במזומן, זה לא היה מגיע בכלל לוועדת הכספים.

מיקי לוי: זה כסף ששייך להם, מזה הם חיים, מזה הניידות, מזה הטייסות, מזה הכל.

מיקי לוי: זה בדיוק כמו מינהל הרכב הממשלתי.

מיקי לוי: מחר תשים יד גם על המינהל הרכב הממשלתי?

מיקי לוי: למה, כי קל לכם לשים את היד על הכסף הזה?

משה גפני: שאלה טובה.

משה גפני: תשובה.

<אייל טולדו: כפי שהסברתי, מבקר המדינה ביקר את ההתנהלות בתקנה התקציבית הזאת - - -

משה גפני: טוב שיש מבקר המדינה, על כל דבר יש תשובה: מבקר המדינה.

משה גפני: תגידו מה המשרד.

<אייל טולדו: מעבר לזה, ברכישת כלי רכב, ברגע שאתה יוצא להתקשרות לרכישת כלי רכב, עד שהרכב מגיע בפועל עוברים במקרה הטוב שלושה חודשים.

<אייל טולדו: זאת אומרת - - -

מיקי לוי: מה שלושה חודשים?

מיקי לוי: אתם עושים צחוק?

מיקי לוי: שלושה חודשים?

<אייל טולדו: במקרה הטוב.

מיקי לוי: נו, אז שלושה חודשים, אז זה צריך לעבור להרשאה להתחייב?

מיקי לוי: מה אתם עושים בכסף?

<אייל טולדו: אנחנו לא עושים כלום, אנחנו לא משנים שום דבר במזומן.

מיקי לוי: לקחתם את המזומן?

<אייל טולדו: לא.

<אייל טולדו: אנחנו נותנים הרשאה, ומנגד – על כל ביצוע שיהיה, הוא יתוקצב בהתאם להתחייבות והביצוע של אותה שנה.

מיקי לוי: אם לא הייתם נוגעים בזה בכלל, זה לא היה צריך להגיע לוועדת הכספים, נכון?

מיקי לוי: זה היה שייך להם?

<אייל טולדו: כן, נכון, אבל מצד שני יש העברה - - -

מיקי לוי: אתם עכשיו, באמצעותנו, באמצעות הממשלה, שולטים בכסף ששייך להם.

<אייל טולדו: חבר הכנסת, אם יורשה לי, ברגע שהתקנה הזאת מתוקצבת בתקציב מזומן, כל שנה עוברים עודפים רבים והממשלה לא יכולה לממש את כל התקציב שלה בשנה שוטפת.

מיקי לוי: תכף תראה מה יהיה פה בהמשך ותבין למה אני מתרגז.

משה גפני: מה זה?

משה גפני: אז תגיד לי עכשיו מראש.

מיקי לוי: בואו נמשיך את הדיון, אדוני, אני רוצה להרים יד בעד.

משה גפני: אז מה הדיון?

מיקי לוי: אני רוצה להביא את זה להצבעה, שנהיה רוב אתה ואני.

משה גפני: אני עושה מה שאתה אומר לי, שלא תהיה טעות.

מיקי לוי: תודה רבה, ממתי אתה עושה מה שאני אומר לך?

משה גפני: הרבה פעמים.

מיקי לוי: נכון.

משה גפני: ובמקרה הזה בוודאי.

משה גפני: אתה מכיר את זה.

מיקי לוי: כי מדובר כאן בטייסת.

מיקי לוי: באימונים של הטייסת לשריפות, אם מחר - - -

<אייל טולדו: זה לא קשור לנושא הזה, זה רק לקרן הבלאי.

מיקי לוי: זה רק להצטיידות של הניידות.

מיקי לוי: אין בעיה.

מיקי לוי: ביקשו בממשלה לפתוח תחנות משטרה במגזר הערבי, ואני בעד, יש שם בעיות קשות.

מיקי לוי: אז אנחנו צריכים עכשיו להצביע בעד, כדי שהכסף יעבור.

משה גפני: להצביע בעד?

משה גפני: אני אצביע בעד.

משה גפני: מי בעד אישור הפנייה?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: הפנייה אושרה.

מיקי לוי: כל ה-473 מיליון בהעברה התקציבית הזאת?

<אייל טולדו: בהרשאה להתחייב.

מיקי לוי: אנחנו נטפל בנושא ההרשאה להתחייב גם מול מבקר המדינה, כי זה לא יכול להיות ככה.

מיקי לוי: זה לא צריך לבוא לפה, זה כסף שלהם.

מיקי לוי: בכלל, אני מבקש מכם שאת כל הכסף שמצטבר במינהל הרכב הממשלתי גם לקחת ולהעביר לוועדה לאישור.

<אייל טולדו: אין שם כזה סכום שצריך להעביר.

מיקי לוי: כמה כסף עודף יש שם?

<אייל טולדו: זה תלוי, כי הם מתחשבנים על זה בשנה שוטפת.

<אייל טולדו: הם אמורים לסיים את השנה אולי ב-100 מיליון שקל פלוס מינוס.

מיקי לוי: עודף?

מיקי לוי: זה לא כסף קטן, זה 100 מיליון שקל.

<אייל טולדו: אבל זה לא בדיוק עודף.

<אייל טולדו: אלה התחייבויות עתידיות לרכישת כלי רכב וזו קרן חוץ תקציבית.

מיקי לוי: אני הולך לעקוב אחרי זה, כי אני לא מוכן שתהיה איפה ואיפה.

<אייל טולדו: בשמחה, אבל להבדיל מקרן הבלאי של המשטרה - - -

מיקי לוי: אני מבקש לדווח לי.

משה גפני: מיקי, יש לי בקשה אליך.

משה גפני: אתה תעקוב אחרי זה שהוא ידווח לך על כל הדברים האלה ותאמר לי מה הסוף של העניין, מפני שאני הלכתי על זה בלנקו.

משה גפני: מספר פניה לוועדה מס 174- תקציב משרד הבינוי והשיכון.

<יובל טלר חסון: הפנייה נועדה לתקצוב הרשאה להתחייב בסך של כ-618 מיליון שקל וכן לביצוע התאמות בתקציב הפיתוח, שנועדו בעיקרם לתקצוב הרשאה בסך של מיליארד שקל לטובת חידוש ההסכם של המשרד עם חברת "עמידר" לניהול הדיור הציבורי; תקצוב הרשאה בסך של 490 מיליון שקל לטובת ביצוע עבודות פיתוח לבנייה חדשה בהתאם להתקדמות הביצוע באתרי הפיתוח של המשרד; תקצוב הרשאה להתחייב בסך של 175 מיליון שקל לטובת רכש דירות לזכאים ממתינים לדיור ציבורי כנגד הכנסות ממכר שהתקבלו בשנה זו ושהיו עודפות ביחס לתחזיות וביחס לשנה הקודמת; וכן תקצוב הרשאה בסך של 60 מיליון שקל לטובת יישום החלטת ממשלה בנושא של חתימה על הסכמי גג ביישובי הפריפריה.

משה גפני: שאלות?

משה גפני: האמת שהייתי צריך לעכב את זה, אבל אני לא רוצה עכשיו, לפני החג.

משה גפני: מי בעד אישור הפנייה?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: הפניה אושרה.

משה גפני: פניה מס' 178 – חוק חיילים משוחררים.

<ליאור בראון: הפנייה נועדה להעביר תקציב בסך 6 מיליוני שקלים עבור סיוע בדיור לחיילים בודדים, בהתאם לתזכיר חוק שעבר ביולי האחרון.

משה גפני: מי בעד אישור הפניה?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: הפניה אושרה.

משה גפני: דרך אגב, אני מתכוון לרכז את ההעברות ביום אחד.

משה גפני: אנחנו מפזרים את זה.

משה גפני: עודפים – 014 – 06.

<מעין ספיבק: הפניה נועדה להעביר עודפים מ-2016 ל-2017 בסך של 4,578 אלפי שקלים, מתוכם 4,222 אלפי שקלים עבור מינהל החירום במשרד הפנים.

<מעין ספיבק: מדובר בתגבור הרשויות המקומיות והכנתן למקרה של מצב חירום, העמדת מקלטים במצב תקין, קניית ציוד כמו גנרטורים וכד'.

<מעין ספיבק: בנוסף עוד 356 אלפי שקלים מיועדים לרשות למאגר ביומטרי שבמהלך 2017 הפכה להיות חובה ולכן נדרשים עוד תקנים, מחשוב וכד'.

משה גפני: שאלות?

משה גפני: מי בעד אישור הבקשה?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: ההודעה אושרה.

משה גפני: בקשה מס' 016 – 18 – מענקים לרשויות מקומיות.

<מעין ספיבק: הפנייה נועדה להעביר עודפים מ-2016 ל-2017 בסך של 30.685 מיליון שקלים.

משה גפני: יש לי שאלה.

משה גפני: היה שינוי בהתיישבות הצעירה ביהודה ושומרון לקראת תקציב 2017.

משה גפני: אנחנו נותנים פה עודפים של 2016.

משה גפני: לפי איזה קריטריונים?

<ליאת פרוינד שפרן: הקריטריונים שלפיהם חולקו אותם כספים מ-2016 הם גודל האוכלוסיה – 20%.

משה גפני: הבנתי.

משה גפני: מילים של בית מרקחת אצלי לא עושות - .

משה גפני: שינו את הקריטריונים ל-2017 ועכשיו זה עודפים מ-2016.

משה גפני: ב-2016 היתה אפליה לרעה של מספר יישובים.

משה גפני: אני שואל: לפי מה מחלקים את העודפים האלה?

משה גפני: אם לפי 2016, אני לא מאשר את זה.

משה גפני: היתה אפליה לרעה.

משה גפני: אפשר לשאול מישהו במשרד הפנים?

משה גפני: היתה אפליה לרעה, יש שם אנשים שלא יודעים שובעה.

<ליאת פרוינד שפרן: אולי נחזור לפניה הזאת בהמשך?

משה גפני: נחזור, רק אין לנו הרבה זמן.

משה גפני: בסדר, תשאלי.

משה גפני: את הבנת מה שאני שואל?

משה גפני: היה תקציב ב-2016 שהפלה לרעה כמה יישובים.

משה גפני: ב-2017 משרד הפנים תיקן את זה ועשה קריטריונים אחידים.

משה גפני: היות שמדובר על עודפים של 2016 אני רוצה לדעת לפי איזה קריטריונים זה יחולק – האם לפי 2016 או לפי 2017?

משה גפני: תשאלי ותתני לי תשובה.

משה גפני: בקשה מספר 006 – 43 – המרכז למיפוי ישראל.

<יובל טלר חסון: הפנייה נועדה לתקצוב עודפים משוריינים בתקציב המרכז למיפוי ישראל בסך של 4.5 מיליון שקלים.

<יובל טלר חסון: לאור עיכוב בהשלמת הליכי מכרז בתום השנה שעברה לצורך רכישת שירותים מקצועיים לצילום אווירי, לצורך עדכון בסיס המידע הטופוגרפי הלאומי שמופעל על-ידי המרכז למיפוי ישראל, לכן מגיעה הבקשה עכשיו להשלמת העברת העודפים לצורך השלמת הליכי המכרז.

משה גפני: אוקיי.

משה גפני: אין לנו טענות למרכז למיפוי ישראל, נכון?

<יובל טלר חסון: גם לנו אין.

משה גפני: מי בעד אישור הבקשה 006 – 43 ?

משה גפני: מי נגד?

משה גפני: מי נמנע?

משה גפני: בעד – הרוב

משה גפני: נמנעים – אין

משה גפני: הבקשה אושרה.

משה גפני: יש לך תשובה לעניין הפנייה הקודמת?

<מעין ספיבק: לי אין תשובה, ליאת יצאה לבדוק את זה.

<מעין ספיבק: אם זה יעזור, אני כן יכולה להגיד לאיזה מועצות הכספים הלכו.

משה גפני: זה לא משנה.

משה גפני: זה הולך להרבה רשויות.

<מעין ספיבק: אז היא תחזור עם תשובה.

<ליאת פרוינד שפרן: יש לי תשובה.

<ליאת פרוינד שפרן: הקריטריונים מהשנה שעברה הם אותם קריטריונים של השנה ולאורך השנים.

<ליאת פרוינד שפרן: אמרו שהם לא משתנים.

<ליאת פרוינד שפרן: מדובר באותן ארבע מועצות אזוריות שלאורך השנים מקבלות לפי אותם קריטריונים: גוש עציון, הר חברון, מטה בנימין ושומרון.

מיקי לוי: סט אחד.

משה גפני: טוב, זה יידחה לאחר החג.

מיקי לוי: ממש סט אחד.

משה גפני: מה זה, לפי מה הקריטריון הזה?

<ליאת פרוינד שפרן: גודל אוכלוסיה - - -

משה גפני: מה, אין גודל אוכלוסיה במקומות אחרים?

<ליאת פרוינד שפרן: גודל אוכלוסיה הוא 20% מהציון הכולל; סיווג סוציו-אקונומי – 8%; מספר יישובים בתוך המועצה האזורית – 72%.

מיקי לוי: הורידו את הרמה של הסוציו-אקונומי, זה כדי לדפוק קצת את הפריפריה?

מיקי לוי: הורידו את הרמה של הסוציו-אקונומי כך שמועצות אחרות נדפקות.

מיקי לוי: זה רק 8%.

מיקי לוי: סליחה, מה זה?

משה גפני: הורידו את הסוציו-אקונומי?

מיקי לוי: ל-8%.

מיקי לוי: זה החלק המרכיב.

משה גפני: אני לא מאשר את זה היום.

משה גפני: תודה רבה, הישיבה נעולה.